Jalkapallon maailmanmestaruuskilpailujen 1990 loppuottelu

Jalkapallon maailmanmestaruuskilpailujen 1990 loppuottelu pelattiin 8. heinäkuuta 1990 Rooman olympiastadionilla, Roomassa. Loppuottelussa kohtasivat Saksan liittotasavalta sekä Argentiina. Saksan liittotasavalta voitti ottelun 1–0 Andreas Brehmen maalilla ja voitti näin sen historian kolmannen mestaruuden. Ottelun erotuomarina toimi meksikolainen Edgardo Codesal.

Vuoden 1990 loppuottelua on pidetty eräänä kaikkien aikojen heikoimmista MM-finaaleista. Ottelun asetelma oli historiallinen, sillä ensimmäistä kertaa loppuottelussa kohtasivat edellisten kisojen finalistit. Valmentajatkin olivat samat kuin neljä vuotta aiemmin, Carlos Bilardo ja Franz Beckenbauer. Finaalissa nähtiin historian ensimmäisen kerran vain yksi ainoa maali, joka sekin tuli koko MM-turnauksen luonteen mukaisesti rangaistuspotkusta. Ensi kertaa häviävä osapuoli ei tehnyt loppuottelussa maaliakaan. Pelissä nähtiin paljon kovia otteita, rumia taklauksia ja verraten vähän maalipaikkoja. Ensimmäistä kertaa MM-loppuottelussa myös annettiin punainen kortti, sillä kaksi Argentiinan pelaajaa ajettiin ottelussa ulos.

Puolustava maailmanmestari Argentiina oli kaukana edellisen turnauksen kunnostaan ja oli selvinnyt haparoiden loppuotteluun. Joukkueen vakiokokoonpanosta puuttui neljä pelaajaa pelikieltojen vuoksi, minkä lisäksi Jorge Burruchaga ja Oscar Ruggeri olivat puolikuntoisia. Argentiina oli pudottanut välierissä Italian rangaistuspotkukilpailun jälkeen, minkä vuoksi paikallinen yleisö osoitti koko ottelun ajan mieltään argentiinalaisille.

Saksa oli pelannut koko turnauksen ajan vakuuttavammin, ja he olivatkin voittajasuosikkeja. Jäätyään kaksissa edellisissä kisoissa hopealle Saksan liittotasavalta oli yltänyt vuoden 1990 finaalipaikallaan historiallisesti ensimmäisenä maana kolmesti peräkkäin loppuotteluun.

 Pelin kulku 
Saksalaiset ottivat pelin haltuunsa heti alusta lähtien. Rudi Völlerillä oli aivan ensimmäisillä minuuteilla hyvä maalintekotilaisuus, jonka hän hukkasi. Argentiinan kapteeni Diego Maradona oli tiukasti saksalaispuolustuksen vartioinnissa eikä Argentiina juuri pystynyt hyökkäyspeliin.

Saksalaisilla oli ottelussa peräti 16 maalintekopaikkaa Argentiinan yhtä vastaan, mutta he eivät onnistuneet hyödyntämään tilanteitaan. Argentiina keskittyi käytännössä vain puolustamaan ja yritti selvitä jatkoajalle sekä rangaistuspotkukilpailuun asti.

Toisella puoliajalla pelin kuva säilyi samana. Välittömästi puoliajan alussa Saksan Pierre Littbarski veti niukasti ohi, ja heti perään Thomas Bertholdilla oli hyvä tilaisuus, josta hän puski yli. Klaus Augenthaler kaadettiin Argentiinan rangaistusalueella, mutta tuomarin pilli ei soinut.

Peli muuttui kovaotteisemmaksi, ja 67. minuutilla Pedro Monzon ajettiin ulos, kun hän oli niitannut Jürgen Klinsmannin nurmen pintaan. Argentiina jäi kahden miehen vajaalle, kun 87. minuutilla myös Gustavo Dezotti sai punaisen kortin käytyään käsiksi Jürgen Kohleriin.

Ottelun 84. minuutilla Saksa sai rangaistuspotkun, kun Roberto Sensini kaatoi Rudi Völlerin helpohkosti rangaistusalueella. Andreas Brehme potkaisi rangaistuspotkun tarkasti maaliin, ja Saksan liittotasavalta voitti ottelun 1-0.

 Triviaa 
Andreas Brehme teki ratkaisumaalin heikommalla oikealla jalallaan alanurkkaan. Argentiinan maalivahti Sergio Goycochea aavisti Brehmen rangaistuspotkun suunnan, mutta ei voinut tarkalle laukaukselle mitään.

Saksan vakituinen rangaistuspotkujen vetäjä Lothar Matthäus kieltäytyi kunniasta, sillä omien sanojensa mukaan hän oli vaihtanut puoliajalla uusiin kenkiin, jotka eivät tuntuneet kotoisilta.

Länsi-Saksan päävalmentaja Franz Beckenbauerista tuli kautta aikain toinen jalkapalloilija, joka on voittanut maailmanmestaruuden sekä pelaajana että valmentajana.

Ottelu

  Saksa   Argentiina Aloituskokoonpano Pelipaikka  Pelaaja  Tapahtumat  Pelipaikka  Pelaaja  Tapahtumat Maalivahti  Bodo Illgner   Maalivahti  Sergio Goycochea  Puolustaja  Klaus Augenthaler   Puolustaja  Oscar Ruggeri  15px 46' Puolustaja  Thomas Berthold  15px 73'  Puolustaja  Juan Simón  Puolustaja  Guido Buchwald   Puolustaja  José Serrizuela  Puolustaja  Jürgen Kohler   Keskikenttä  José Basualdo  Puolustaja  Andreas Brehme   Keskikenttä  Pedro Troglio  15px 84' Keskikenttä  Thomas Häßler   Keskikenttä  Néstor Lorenzo  Keskikenttä  Lothar Matthäus (c)   Keskikenttä  Roberto Sensini  Keskikenttä  Pierre Littbarski   Keskikenttä  Jorge Burruchaga  15px 53' Hyökkääjä  Rudi Völler  15px 52'  Hyökkääjä  Gustavo Dezotti  15px 8' 15px 87' Hyökkääjä  Jürgen Klinsmann   Hyökkääjä  Diego Maradona (c)  15px 87' Vaihtomiehet Maalivahti  Raimond Aumann   Maalivahti  Fabián Cancelarich Puolustaja  Stefan Reuter  15px 73'  Puolustaja  Edgardo Bauza  Keskikenttä  Uwe Bein   Puolustaja  Pedro Monzón  15px 46' 15px 65' Keskikenttä  Olaf Thon   Keskikenttä  Gabriel Calderón  15px 53' Hyökkääjä  Karl-Heinz Riedle   Hyökkääjä  Abel Balbo  Valmentajat  Franz Beckenbauer   Carlos Bilardo
 Joukkueen kapteeni on merkitty (c) -merkinnällä  Joukkue sai nimetä viisi vaihtomiestä, käytettävissä oli kaksi vaihtoa

 Lähteet 

 Aiheesta muualla 
 https://www.telegraph.co.uk/sport/football/world-cup/10961295/Germany-v-Argentina-1990-World-Cup-final-Germans-triumph-is-sullied-as-Argentina-are-disgraced.html

1990
Luokka:Vuoden 1990 jalkapallo
Luokka:Saksan jalkapallo
Luokka:Argentiinan jalkapallo
Luokka:Rooman urheilu